Duisende teken petisie teen pitbulls(Argieffoto) ŉ Petisie deur ŉ welsynsorganisasie van die Oos-Kaap, vra nou dat eienaarskap van pitbullterriërs in Suid-Afrika verbied word … en die Nasionale Dierebeskermingsvereniging (NDBV) ondersteun dit. Die petisie deur die Sizwe Kupelo-stigting is twee weke gelede geskep en het reeds amper 33 000 handtekeninge gekry. “Ná jare van wrede aanvalle op Suid-Afrikaanse burgers, onder wie jong kinders, doen die Sizwe Kupelo-stigting nou ŉ beroep op die regering om die eienaarskap van pitbulls onmiddellik te verban,” lui die petisie. Dit is aan die minister van landbou, grondhervorming en landelike ontwikkeling, asook die minister in die presidensie, die minister van gesondheid en die minister van polisie gerig. “Die oproep is verder genoodsaak deur die onlangse aanval op ŉ 10-jarige seun van Gqeberha.” Maroela Media het vroeër berig die kind het gesterf nadat die gesin se twee pitbullterriërs hom aangeval het. Die stigting wys daarop dat lande soos Rusland, Finland, Denemarke, Brittanje en dele van Duitsland en China reeds ŉ verbod of beperkings op die eienaarskap van dié honderas of die invoer daarvan geplaas het. Die drie pitbulls wat die huiswerker Dupuo Kokolosi verskeur het. (Foto: Verskaf) Sizwe Kupelo wil nou hê die Suid-Afrikaanse regering moet dieselfde doen. “Ons kan aanhou om mense te verloor weens hierdie wrede honde wat keer op keer bewys het dat hulle nie as troeteldiere aangehou behoort te word nie. Pitbull-eienaars se verweer dat dit afhang van hoe die hond grootgemaak is, dra ook nie water nie,” sê hy. Enkele diereliefhebbers het wel in die kommentaarafdeling van die petisie vir die honde opgekom en gesê wrede gedrag is nie die diere se skuld nie, maar sommige eienaars wat hulle verkeerd grootmaak en nie behoorlik beheer het oor hul diere nie. Die stigting sê nietemin die Suid-Afrikaanse regering moet beslissende stappe doen en die aanhou van hierdie diere as troeteldiere verban. “Só ŉ stap sal verdere aanvalle en onnodige sterftes voorkom.” Die stigting het ook ŉ beroep op ander diere-organisasies gedoen om ŉ soortgelyke standpunt in te neem. Gevolglik het die NDBV sy steun aan die petisie uitgespreek. “Met die eerste oogopslag kan dit lyk of hierdie petisie onredelik is, veral uit die oogpunt van pitbull-eienaars, maar dit is bloot ŉ pleidooi vir die beveiliging van mense en die bevordering van verantwoordelike troeteldiereienaarskap. “Dit is ook nie net mense wat onder honde-aanvalle ly nie. Ander diere is ook slagoffers van honde-aanvalle en word doodgebyt. Die aggressiewe diere self word ook soms in haglike omstandighede aangehou en opgelei. In hierdie geval word mens én dier se lewe in gevaar gestel deur onverantwoordelike mense wat nie die kennis óf vaardighede het om hierdie kragtige honderas aan te hou of te teel nie.” Die NDBV wys ook daarop dat baie honde-eienaars van hul troeteldiere ontslae wil raak, namate die media al hoe meer gereeld berig oor aanvalle van dié aard. “Die onus gaan waarskynlik nou weer op die NDBV se skouers rus om na hierdie diere om te sien, terwyl ons nie geld kry vanaf die regering nie en boonop onlangs uitgesluit is van finansiering deur die Nasionale Lotery.” Die NDBV sluit af deur te sê die uitkoms van die petisie moet nie wees om pitbulls te demoniseer nie, maar om ŉ menslike en samehorige oplossing te vind om mens én dier in dié verband te beskerm.